אפוטרופוס מילה ארוכה אבל עם הסבר פשוט. אפוטרופוס הוא מי שמנהל את ענייניו של מי שלא מסוגל לנהל אותם בעצמו, האפוטרופוס ממונה על ידי בית המשפט.
האפוטרופוס אחראי לייצג את האדם שעליו ממונה בכל עניין משפטי ומעבר לכך בהתאם לסמכויות שנתן לו בית המשפט. לעיתים יש אפוטרופוס על פי חוק, כזה למשל הוא האפוטרופוס הכללי.
מתי ממנים אפוטרופוס? אם אנשים אינם יכולים לנהל את ענייניהם בשל מחלה, קושי בנגישות, זקנה ועוד בית המשפט ממנה אפוטרופוס שיעזור להם, ידאג לרכושם וישמור על גופם.
האפוטרופוס יקבל החלטות לגבי האדם שבחסותו תוך שמירת זכויותיו, האינטרסים שלו והיענות לצרכיו של בן החסות. אפשר למנות יותר מאפוטרופוס אחד, למשל אפוטרופוס הממונה על הרכוש ואפוטרופוס הממונה על הגוף והבריאות. לא משנה כמה אפוטרופוסים מונו, הם צריכים לפעול בתיאום.
האפוטרופוס יהיה זכאי לכספי בן חסותו לכיסוי הוצאות סבירות, וכן לשכר על פי הוראות בית משפט מכספו של בן החסות. אפוטרופוס לא יהיה אחראי לנזקים שנגרמו לבן החסות בתנאי שהפעולה שגרמה לנזק נעשתה בתום לב או בהוראת בית משפט, כמו כן אינו חייב לדאוג למזונות האדם שממונה עליו. הורה או אפוטרופוס של בעל לקות רשאי לקחת 18 ימי מחלה עבור האדם שבו מטפל.
אפוטרופוס יכול להיות אדם, לרוב קרוב משפחה או עורך דין, יכול להיות תאגיד, ובהם קרנות, מוסדות ועמותות, האפוטרופוס הממונה על פי חוק - למשל כאשר אדם לא השאיר צוואה ואין לו משפחה קרובה, וכן ועדה לענייני אפוטרופוסות של ניצולי שואה.